Jose Mari Bakero

Jose Mari Bakero Eskudero (Goizueta, Nafarroa Garaia, 1963ko otsailaren 11) futbolari profesional ohia eta futbol entrenatzailea da. Gehienbat Realean eta FC Barcelonan jokatu zuen. Hasieran, aurrelari aritzen zen; gero, erasoko erdilari bihurtu zen. Trebea zen paseak eta golak egiten; golak egiteko, gehienbat eskuin zangoaz eta buruaz baliatzen zen (nahiz eta garaiera txikikoa izan [1,69 m], jauzi eginda buruz errematatzeko ederki moldatzen baitzen). Era berean, lidertzarako gaitasun handia zuen.

1992az geroztik Sitgesen (Katalunia) bizi da, Flor emaztearekin. Anai-arrebak ditu Xanti eta Ixiar futbolari ohiak; izan ere, Bakero Eskudero sendiko 11 anai-arrebetatik, 6 iritsi dira futbolean goi mailara.Ainara : «Ixiar Bakero Eskudero: “Azkenak entrenatu eta ur hotzarekin dutxatzen ginen, baina berdin zitzaigun”», Berria, 2015-09-27. Jose Mari Bakeroren eta Flor Gonzálezen seme Jon ere futbolari profesionala da.

 Bizitza 
Goizuetako (Nafarroa Garaia) Jandenea etxean jaioa, guztira 11 anai-arreba ziren. Lourdes zuten ama, eta Jose aita. Bederatzi urte zituela, familiarekin Añorgara (Gipuzkoa) aldatu zen bizi izatera. Hamahiru urte zituela, aita hil zitzaion, minbiziak jota.

Txikitatik esku huskako pilotan aritzen zen, ederki aritu ere: hamabi urte zituela apustu bat irabazi zion 40 urteko pilotari bati; eta hiru aldiz irabazi zuen Gipuzkoako binakako txapelketa, kimu eta haur kategorietan (1973, 1975 eta 1976. urteetan). Aurrelaria zen, eta sakea, bolea eta gantxoa zituen erasorako baliabide nagusiak. Añorgan, ordea, pilotan ez ezik, futbolean ere aritzen zen. Eta, hamalau urte zituela, bi kirol horien artean aukeratu behar izan zuen, eta futbola aukeratu zuen.

Real Sociedad klubaren harrobian hezi zen. Hamazazpi urte besterik ez zuela, lehen mailan debutatu zuen, Realarekin. 1988an, hogeita bost urte zituela, Bartzelona futbol klubak fitxatu zuen, eta han beste zortzi urtez aritu zen.

Errealarekin bi liga, superkopa bat eta errege kopa bat irabazi zituen. 1987-1988 denboraldia izan zen talde zuri-urdinarekin jokatu zuen azkena. 1988ko udan Bartzelonara joan zen, Bartzelona futbol klubean jokatzeko. Erdietsi dituen emaitzen artean, lau Liga txapelketa (1991-1994 artekoak), bi Errege Kopa (1989 eta 1990ekoak), 1989ko Europako Errekopa eta 1992an Europako Kopa aipa daitezke, baita 1992, 1993 eta 1995ko Superkopak ere. Johan Cruyffen Dream Team taldeko kapitaina izan zen goizuetarra.

1997an utzi zuen Bartzelona futbol kluba Bakerok, eta Mexikora joan zen, aldi labur batez Veracruz taldean jokatzera. Urte hartan bertan bukatu zen Bakeroren futbolari ibilbide profesionala.

Futbolari profesionaltzat egindako 17 urteko ibilbide horretan, Espainiako lehen mailako liga txapelketan 483 partida jokatu zituen, eta 139 gol sartu. Espainiako futbol selekzio nazionalarekin ere aritu zen, 29 partidatan, eta 7 gol sartu zituen.

1999an, Mexikon bertan, La Puebla taldeko entrenatzaile lanetan aritu zen. 2000. urtean itzuli zen Mexikotik Bartzelonara, klubaren talde teknikoan lan egitera.

 Kirol ibilbidea 
 Jokalari 
 1980-1988: Erreala.
 1988-1996: FC Bartzelona.

 Entrenatzaile 
 FC Bartzelona (laguntzailea).
 2004/05: Malaga B.
 2006ko martxoa/2006ko urria: Erreala.

 Kirol lorpenak 
Jokalaritzat, titulu hauek irabazi ditu bere taldeekin:
 Real Sociedad (Erreala)
 Espainiako Liga: 2
 1980/81
 1981/82
 Errege Kopa: 1
 1987
 FC Bartzelona
 Europako Kopa: 1
 1991/92
 Espainiako Liga: 4
 1990/91
 1991/92
 1992/93
 1993/94
 Europako Errekopa: 2
 1989
 1997
 Europako Superkopa: 1
 1993
 Espainiako Superkopa: 5
 1988
 1991
 1992
 1994
 1996
 Errege Kopa: 1
 1990

 Erreferentziak 

 Ikus, gainera 
 Errealeko futbolarien zerrenda
 Xanti Bakero

 Kanpo estekak 
 Jokalariaren informazioa, Errealaren webgunean.

Kategoria:Nafarroa Garaiko gizon futbolariak
Kategoria:Errealeko entrenatzaileak
Kategoria:FC Barcelonako futbolariak
Kategoria:Goizuetarrak
Kategoria:Euskal Herriko selekzioan jokatutako futbolariak
Kategoria:Real Sociedadeko 1980 hamarkadako jokalariak
Kategoria:Futboleko erdilariak
Kategoria:La Ligako jokalariak
Kategoria:Espainiako gizonezkoen futbol selekzioko jokalariak